บรรยากาศ 2 วัน การแจกบัตรสวัสดิการแห่งรัฐแก่ประชาชนผู้มีรายได้น้อยจังหวัดอำนาจเจริญ
นายวิชยันต์ บูรณะกิจภิญโญ  รองผู้ว่าราชการจังหวัดอำนาจเจริญ เป็นประธานมอบบัตรสวัสดิการแห่งรัฐให้กับผู้มีรายได้น้อย เมื่อวันที่ 21 กันยายน ที่ผ่านมา ที่สำนักงานคลังจังหวัดอำนาจเจริญ ซึ่งจังหวัดอำนาจเจริญมีผู้ลงทะเบียนทั้งสิ้น 103,376 คน ผู้ผ่านการคัดกรองคุณสมบัติ และมีสิทธิ์รับบัตร  จำนวน 82,317 คน รวม 2 วัน มีประชาชนผู้มีสิทธิ์ทยอยเดินทางมารับบัตรสวัสดิการที่ตนเองลงทะเบียนไว้ จำนวน 5,316 คน คิดเป็นร้อยละ 6.45 บัตรนี้จะเริ่มใช้ตั้งแต่วันที่ 1 ตุลาคม 2560 เป็นต้นไป ตามร้านค้าธงฟ้าที่เข้าร่วมโครงการทั้ง 109 แห่งของจังหวัดอำนาจเจริญ ซึ่งขณะนี้ได้ติดตั้งเครื่อง EDC จำนวน 39 แห่งแล้ว

นางวชิราพร บุญคล่อง คลังจังหวัดอำนาจเจริญ  กล่าวว่า ผู้ที่ลงทะเบียนเป็นผู้มีรายได้น้อย และผ่านหลักเกณฑ์ สามารถเดินทางมารับบัตรสวัสดิการได้ตั้งแต่วันนี้เป็นต้นไป จนกว่าผู้มีสิทธิ์มารับบัตรจนครบ ตามธนาคารทั้ง 3 แห่ง และสำนักงานคลังจังหวัด สำหรับผู้ที่ไม่มีรายชื่อ สามารถยื่นอุทธรณ์ได้ ภายในวันที่ 29 กันยายนนี้ และจะประกาศรายชื่อผลการอุทธรณ์ในวันที่ 24 ตุลาคม 2560

นอกจากนี้ ตามจุดที่ประชาชนไปรับบัตรสวัสดิการจะมีเจ้าหน้าที่คอยแนะนำ อำนวยความสะดวก และชี้แจงรายละเอียดการใช้บัตรของผู้ได้รับสิทธิ์ให้ทราบ เช่น ใช้ลดค่าใช้จ่ายในครัวเรือน ลดค่าใช้จ่ายในส่วนของการซื้อเครื่องอุปโภคบริโภค วัตถุดิบทางการเกษตร วงเงินค่าโดยสารรถเมล์/รถโดยสาร บขส./รถไฟฟ้า และวงเงินส่วนลดในการซื้อก๊าซหุงต้ม 45 บาท/3 เดือน ซึ่งจะโอนเงินเข้าทุกวันที่ 1 ของเดือน เว้นลดค่าก๊าซหุงต้ม 3 เดือน จะโอนให้ได้ 1 ครั้ง

ในกรณีบัตรชำรุด หัก ขูดขีด จากการกระทำของตนเอง จะต้องมีค่าใช้จ่าย ในการทำบัตรใหม่ และถ้าหากทำบัตรสูญหาย ขอให้ไปแจ้งความที่สถานีตำรวจภูธรก่อน แล้วจึงไปติดต่อขอทำบัตรใหม่ได้ที่ธนาคารกรุงไทย จำกัด เท่านั้น